Sört is találtak a kétszáz éves pezsgő mellett a hullámsírban
A kétszáz éves pezsgő mellett hasonló korú sörre is bukkantak a Balti-tengeri hullámsírban fekvő hajóroncs rakományában búvárok.
A szakemberek a hét elején kezdték meg hetven palack pezsgő kiemelését az Aland-szigeteknél. Mint arról Bjorn Haggblom, a kutatás képviselője beszámolt, a napokban a pezsgő mellett néhány üveg sört is találtak a roncsok között.

A kutatók meg is kóstolták a sötét, habos állagú italt, amelynek még mindig jó íze van. Egy svéd sörszakértő ugyanakkor kétségbe vonja, hogy a nedű még mindig iható lenne.

A hajó a feltételezések szerint a XIX. század elején süllyedt el. Bjorn Haggblom szerint az eddigi legrégebbi iható sör 1869-ből származik.
Balti-tenger sör pezsgő régészet